Document ID: /roh_data/filtered/fineweb-2-filterrobots_roh.jsonl.gz/51649

Il Cussegl federal sustegna in'iniziativa da la cumissiun da l'ambient dal Cussegl dals chantuns per regular preventivamain la populaziun da lufs, vul dir avant che donns schabegian. Lufs singuls duain ins pudair sajettar pli svelt sch'els sajan in privel, era quai sustegna il Cussegl federal.
La repartiziun tranter chantuns e Confederaziun duai restar
Las propostas da la cumissiun sa tegnan dentant vi da la repartiziun da cumpetenzas tranter chantuns e Confederaziun. Tar la votaziun davart la lescha da chatscha il 2020 ch'è vegnida renviada, è quai stà ina da las criticas principalas, e la cumissiun da l'ambient ha resguardà quai.
Che la Confederaziun porta Ils custs da persunal tar il chantun che sa fatschenta cun fatgs dal luf, na vul il Cussegl federal betg.
Premissas per sajettar in luf (enfin fanadur 2023)
Tenor l'ordinaziun federala da chatscha dastga in luf singul vegnir sajettà, suenter ch’el accumplescha ina da las suandantas premissas:
- stgarpà entaifer quatter mais 25 animals da niz pitschens
- stgarpà entaifer in mais 15 animals da niz pitschens
- stgarpà entaifer quatter mais 10 animals da niz pitschens, sch'igl ha pli baud gia dà donns entras lufs
- stgarpà entaifer quatter mais 2 animals da niz gronds
Sco animals da niz gronds valan las spezias bovinas, equestras e camelids dal mund nov – tranter auter èn quai vatgas, chavals, asens, camels e lamas. E las reglas valan mo sche mesiras da protecziun supportablas èn gia avant maun.
Lufs d'in triep dastgan vegnir sajettads sche quel:
- ha stgarpà entaifer quatter mais 10 animals da niz
- è sa reproducì en il medem onn
Maximalmain la mesadad dals chaniels dastgan vegnir sajettads.
Sch'i sa tracta d'in luf ch'appartegn ad in triep è ina lubientscha dal BAFU necessaria per pudair sajettar. Tar in luf singul dastga il chantun dar la lubientscha da sajettar senza consentiment da l'Uffizi federal d'ambient.